als_Latn dik_Latn sag_Latn
“Artist Tak Fak” është një emision edukativ dhe argëtues për fëmijë i konceptuar për të realizuar vepra artistike në mënyra të thjeshta, përmes trukeve, të cilat pa u lodhur shumë na tregojnë rrugët më të thjeshta për të krijuar figura, objekte 3D, riciklim të sendeve shtëpiake, apo mjaft kolazhe e relieve argëtuese, të cilat nuk do të na besohej kurrë se mund t’i formonim me duart tona dhe me mjete të thjeshta rrethanore.
Në vetvete çdo njeri është artist. Padyshim që më shumë të tillë janë fëmijët me fantazinë, botën dhe dëshirat e tyre. Ndodh që ndonjëherë, fëmijët lindin artistë dhe të tillë bëhen më vonë pasi zbulohen, por ndodh edhe herë të tjera, që ata të rriten pa e marrë vesh kurrë talentin e tyre për artin.
Ky format bashkon babain me djalin, vajzën me nënën, për të punuar së bashku nën drejtimin e piktorit Kosta Zhonga nga ekrani dhe për të krijuar vepra artistike, kolazhe, apo personazhe të filmave të animuar, duke aplikuar kështu disa nga rregullat bazë të instalacionit, pikturës dhe teknikave të vizatimit, të cilat mbase duken po aq të vështira sa të mësosh hieroglifët e lashta, por që në fakt janë të prekshme për çdokënd.
Qëllimi i ketij formati është formimi artistik i fëmijëve, zhvillimi i fantazisë së tyre dhe krijimi i edukatës së riciklimit të sendeve apo objekteve të ndryshme shtëpiake, si letra kuzhine, kuti kartoni, gazeta, shishe plastike etj. E veçanta e këtij programi konsiston në faktin se është i vetmi format, që të lejon të bësh art nga shtëpia, pa shpenzime.
als_Latn als_Latn als_Latn als_Latn